કર્ણપ્રયાગમાં ઉમાદેવી-મંદિર અને કર્ણ-તપશ્ચર્યા-સ્થલી છે. અમે બંને સ્થાનનાં દર્શન માટે થોડો સમય રોકાયા. નદીકિનારે, સંગમસ્થાન પાસે એક નાનો આશ્રમ છે. અમે થોડા સમય માટે ત્યાં પણ ગયા. સાંજ થવા આવી છે. અમે થોડા મોડા તો છીએ, પરંતુ આદિબદ્રી હવે બહુ દૂર નથી અને આદિબદ્રી રસ્તા પર જ છે, તેથી અમે મોડા પડ્યા હોવા છતાં રાત્રિનિવાસ આદિબદ્રીમાં થાય તો સારું, એમ વિચારીને કર્ણપ્રયાગથી નીકળ્યા.